b'\n_START_ARTICLE_\nLuseh\xc3\xb8j\n_START_PARAGRAPH_\nLuseh\xc3\xb8j er den st\xc3\xb8rste kendte gravh\xc3\xb8j fra yngre bronzealder, oprindelig ca. 8 meter h\xc3\xb8j og 40 meter i tv\xc3\xa6rm\xc3\xa5l. Gravh\xc3\xb8jen, der ligger p\xc3\xa5 Sydvestfyn i Assens Kommune, rummede to af de rigeste grave, der er fundet fra den sene bronzealder._NEWLINE_Gravene rummede en stenkiste med bl.a. en hamret bronzespand og to drikkesk\xc3\xa5le samt en brandgrube med rester af mandsudstyr og bronzebeslag, der muligvis stammer fra en vogn. Luseh\xc3\xb8j ligger i en h\xc3\xb8jgruppe, hvor ogs\xc3\xa5 nogle af naboh\xc3\xb8jene udm\xc3\xa6rker sig ved deres st\xc3\xb8rrelse.I Luseh\xc3\xb8js n\xc3\xa6rmeste omgivelser er ogs\xc3\xa5 fundet flere guldringe og grave end noget andet sted i Sydskandinavien. I samme tidsperiode som Luseh\xc3\xb8j findes der lignende stormandsgrave i bl.a. Nordtyskland. Sandsynligvis vidner de om lokale stammeh\xc3\xb8vdinge der havde n\xc3\xa5et en position, der rakte langt ud over det almindelige i yngre bronzealder.'